Is-Sitt Pitazz – Paragrafi 1651-1660 + Illum waħda mis-sorijiet ġiet f'kamra tiegħi u qalet li t-tali soru kienet inkwetata ħafna fuq il-marda tagħha stess, u din il-ħaġa kienet qiegħda ddejjaqha ħafna u, li kieku ma kenitx membru ta' dan il-kunvent, kienet tgħidilha erba' kelmiet sewwa. Jiena weġibt li kont sorpriża li kienet qiegħda taħseb b'dan il-mod: "Sor, aħseb biss kemm –il lejl għamlet mingħajr ma raqdet din is-soru marida u kemm dmugħ . . . "Is-soru mbagħad bdiet taħsibha mod ieħor. Ġ.M.Ġ Adura, ruħi, il-ħniena tal-Mulej, O Qalbi, ifraħ bis-sħiħ fih, Għax inti ntgħażilt minnu għal dan il-għan, Biex inti xxerred il-glorja tal-ħniena Tiegħu. It-tjubija Tiegħu ħadd ma jista' jkejjilha, M'hemmx kliem biex titfisser il-kumpassjoni Tiegħu. Kull ruħ li tersaq lejh ikollha din l-esperjenza. Huwa jħarisha u jħaddanha ma' sidru. Hienja dik ir-ruħ li afdat fi tjubitek U ntelqet kollha kemm hi fil-ħniena Tiegħek. Ruħha mimlija bil-paċi tal-imħabba. Inti tħarisha kullimkien bħallikieku kienet bintek stess. O ruħ, inti min int f'din id-dinja, Ukoll li kieku dnubietek kienu suwed bħal lejl Tibżax minn Alla, għalkemm inti tarbija dgħajfa, Għax kbira hi l-qawwa tal-ħniena ta' Alla. Ġ.M.Ġ Id-dawl ta' hemm fuq, fejn isaltan Alla tiegħi, Dan hu li tixxennaq għalih ruħi, Din hi l-ħaġa li għaliha tixxennaq qalbi, U l-esseri tiegħi kollu jitlaq jiġri għal ħdejk. Jiena nitlaq niġri għad-dinja l-oħra, għal għand Alla waħdu, Għal ġod-dawl li ħadd ma jista' jifhmu, l-istess nar tal-imħabba, Għax ruħi u qalbi ġew maħluqin għalih, U qalbi ħabbitu sa miż-żgħożija tenera tiegħi. Hemmhekk, fid-dawl jiddi ta' wiċċek Għad tistrieħ imħabbti mifnija. Għax il-verġni Tiegħek tagonizza għalik f'dan l-eżilju tagħha, Għax hi tgħix biss meta tkun magħquda flimkien miegħek. Ġ.M.Ġ Il-jum tiegħi qed joqrob għat-tmiem tiegħu, Issa wkoll jiena nista' nilmaħ id-dija tad-dawl Tiegħek, O Alla tiegħi. Ħadd ma hu ser isir jaf dak li qalbi qiegħda tħoss; Xofftejja għad jisktu f'umilta' kbira. Issa wkoll, jiena qiegħda noqrob lejn iż-żwieġ etern, Lejn il-ġenna bla tarf, lejn spazji bla limitu. Jiena ma nixtieq l-ebda mistrieħ jew premju; L-imħabba safja ta' Alla tiġbidni lejn il-ġenna. Issa, wkoll, jiena ġejja niltaqa' miegħek, Imħabba eterna, B'qalb mifnija bix-xewqa li għandha għalik. Jiena nħoss li l-imħabba safja Tiegħek, Mulej, qiegħda tgħammar f'qalbi, U qiegħda nħoss li d-destin etern tiegħi jinsab fil-ġenna. Issa wkoll, jiena sejra għand Missieri, fil-ġenna eterna, Minn din l-art tal-eżilju, minn dal-wied tad-dmugħ, Id-dinja ma tistax iżżomm lura lil qalbi safja, U l-għoljiet tas-sema qegħdin jiġbduni qribhom. Jiena sejra, O Għarus tiegħi, sejra sabiex nara l-glorja Tiegħek, Hemm fejn il-ġenna kollha tinsab mitfugħa tadurak, Jiena nħoss li l-qima tiegħi togħġbok, minkejja x-xejn tiegħi. Fil-hena etern, jiena minix sejra ninsa lil dawk li jinsabu fl-art, U jiena niftakar b'mod speċjali f'dawk li kienu għeżież għal qalbi, U għalkemm inkun mitlufa għal kollox f'Alla, xorta waħda ma ninsihomx. F'dawn l-aħħar mumenti ma nafx kif għandi nitkellem ma' l-oħrajn. Fis-skiet jiena nistenna lilek biss, O Mulej. Jiena naf li għad jasal iż-żmien meta kulħadd għad jifhem il-ħidma ta' Alla ġewwa ruħi. Jiena naf li din hi r-rieda Tiegħek. – Hekk ikun. Ġ.M.Ġ O verita', O ħajja mimlija xewk, Sabiex ngħaddi minnek u nirbaħ Hemm bżonn li nserraħ fuqek, O Kristu, U li nkun dejjem qrib Tiegħek. Ma nkunux naf kif inbati mingħajrek, O Kristu. Waħdi ma nkunx kapaċi nilqa' l-kuntrarju. Waħdi, ma jkollix il-kuraġġ li nixrob mill-kalċi Tiegħek; Imma Inti, Mulejja, tinsab dejjem miegħi, u Inti tmexxini minn mogħdijiet misterjużi. Tifla dgħajfa, jiena bdejt it-taqtigħa f'ismek. Iġġelidt bil-kuraġġ, għalkemm spiss bla suċċess, U jiena naf li l-isforzi tiegħi għoġbuk, U jiena naf li Inti tagħti premju etern għall-isforz biss. O verita', O taqbida tal-ħajja mal-mewt, X'ħin qomt biex nissielet, bħal kavallier bla esperjenza Jiena ħassejt li kelli demm ta' kavallier, għalkemm għadni ċkejkna, U għalhekk, O Kristu, kelli bżonn l-għajnuna u l-ħarsien Tiegħek. Qalbi mhix ser tistrieħ mill-isforzi u t-taqbid tagħha Sakemm Inti stess issejjaħli mill-kamp tat-taqtigħa. Jiena noqgħod quddiemek, mhux biex nirċievi premju, Imma biex nintlef fik, fil-paċi għal dejjem. + O Kristu, li kieku ruħi kienet taf, f'daqqa waħda, x'kien ser ikollha tbati matul ħajjitha, kienet tmut bil-biża' malli kienet tara x'kellu jiġri; ma kenitx tmiss xofftejha mal-kalċi tal-imrar. Imma ladarba hi kellha tixrob qatra qatra, hi battlet il-kalċi sakemm waslet għall-qiegħ. O Kristu, li kieku Inti stess ma weżintx lir-ruħ, kemm kienet tkun tista' tagħmel waħedha? Aħna b'saħħitna, imma bis-saħħa Tiegħek; aħna qaddisin, imma bil-qdusija Tiegħek. Imma waħedna, aħna x'aħna? – inqas mix-xejn . . . . + Ġesu' tiegħi, Inti biżżejjed għalija u ma neħtieġ xejn aktar fid-dinja. Għalkemm it-tbatijiet huma ħorox, Inti żżommni. Għalkemm il-waqtiet meta jiena nisfa waħdi huma terribbli, Inti tagħmilhomli ħelwin. Għalkemm id-dgħufija hija kbira, Inti tibdilhieli f'saħħa. Ma nafx kif niddeskrivi dak kollu li jiena nbati, u dak li jiena ktibt s'issa hu biss qatra. Hemm waqtiet ta' tbatija li fil-fatt jiena ma nistax nikteb dwarhom. Imma hemm ukoll waqtiet f'ħajti meta xofftejja jibqgħu siekta, u m'hemmx kliem biex niddefendi ruħi, u jiena nissottometti ruħi kollni kemm jien għar-rieda ta' Alla; imbagħad il-Mulej stess iħarsini u jaqbeż għalija. Iżda, meta jiena nara l-interventi kbar Tiegħu, li jidhru f'forma ta' kastigi, imbagħad jiena nitolbu bil-ħerqa għall-ħniena u l-maħfra. Imma mhux dejjem jismagħni. Il-Mulej jaħdem miegħi b'mod misterjuż. Ikun hemm żminijiet meta Hu stess jippermetti tbatijiet terribbli, u mbagħad hemm żminijiet meta ma jħallinix inbati u jneħħi min-nofs dak kollu li jista' jnikket lir-ruħ. Dawn huma l-metodi Tiegħu, li ħadd minna ma jista' jifhimhom. Il-parti tagħna hi li aħna nissottomettu ruħna kollna kemm aħna għar-rieda qaddisa Tiegħu. Hemm misteri li l-moħħ tal-bniedem qatt m'hu ser jifhimhom hawn fl-art; l-eternita' għad tirrivelahom. 10 ta' April 1938. Ħadd il-Palm. Mort il-Quddies, imma ma kellix is-saħħa immur u nġib il-palm. Tant ħassejtni dgħajfa li bilkemm stajt noqgħod sal-aħħar tal-Quddiesa. Waqt il-Quddiesa, Ġesu' tani x'nifhem l-uġigħ ta' ruħu, u stajt inħoss b'mod ċar kif l-innijiet ta' Osanna kienu jinstemgħu bħal eku ta' uġigħ fil-Qalb Imqaddsa Tiegħu. Ruħi, ukoll, kienet mifnija f'baħar ta' mrar, u kull Osanna nifditli qalbi wkoll sa ġewwanett. Ruħi kollha kemm hi nġibdet qrib ta' Ġesu'. Smajt il-vuċi ta' Ġesu', Binti, il-kompassjoni tiegħek għalija sserraħni. Meta inti timmedita l-Passjoni Tiegħi, ruħek tikseb sbuħija ċara. Tqarbint fuq, għax ma kienx hemm dubju li ma stajtx ninżel fil-kappella peress li kont eżawrita minħabba li kont qed negħreq ħafna, u wara telgħali d-deni u bdejt inħoss il-bard. Ħassejtni ma niflaħx iżjed. Illum, wieħed mill-Ġiżwiti (Patri Zukowicz) ġie biex iqarbinna. Huwa ta l-Mulej lil tliet sorijiet oħrajn u mbagħad lili; u peress li ħaseb li jiena kont l-aħħar waħda, tani żewġ Ostji. Imma waħda min-novizzi kienet mixħuta fis-sodda fiċ-ċella ta' maġenbi, u ma kienx baqa' Ostja għaliha. Is-saċerdot mar lura u ġabilha l-Mulej, imma Ġesu' qalli, Jiena mmur ġo dik il-qalb kontra Qalbi. Inti rċevejt żewġ Ostji, għax Jiena bqajt lura milli mmur għand din ir-ruħ li tirreżisti l-grazzja Tiegħi. Iż-żjara Tiegħi għand ruħ bħal din mhix ħaġa li togħġobni. F'dak il-waqt, ruħi nġibdet tant qrib Tiegħu, u jiena rċevejt dawl interjuri profond li tani x'nifhem, fl-ispirtu, il-ħidmiet kollha tal-ħniena. Kienet bħal berqa, imma iktar ċara milli kieku qgħadt nosservaha għal sigħat sħaħ bl-għajnejn tal-ġisem. Iżda, sabiex nitkeb xi ħaġa, bilfors irrid nuża l-kliem, għalkemm dawn ma jistgħux jagħtu renidkont ta' dak kollu li ruħi gawdiet filwaqt li kienet qiegħda tara l-glorja tal-ħniena ta' Alla. Il-glorja tal-Ħniena Divina qiegħda tidwi, issa wkoll, minkejja l-isforzi tal-għedewwa tagħha u ta' Satana nnifsu, li għandu mibgħeda kbira għall-ħniena ta' Alla. Din l-opra għad taħtaflu minn idejh għadd kbir ta' erwieħ, u din hi r-raġuni għaliex l-ispirtu tad-dlam xi drabi jittanta erwieħ twajba bil-vjolenza, sabiex huma jfixklu l-opra. Imma jiena rajt b'mod ċar li r-rieda ta' Alla diġa' qiegħda titwettaq, u ser titwettaq sal-iċken dettal ta' dak li ordna l-Mulej. Anqas l-ikbar sforzi tal-għadu ma jirnexxilhom ifixklu dak li l-Mulej ordna. Ma jimpurtax jekk għad jiġu żminijiet meta l-opra tidher meqruda totalment; huwa f'dak il-waqt li l-opra tkun qiegħda tiġi msaħħa iżjed u iżjed. Ruħi mtliet b'paċi iktar profonda milli qatt kont ġarrabt qabel, assigurazzjoni divina li xejn ma jista' jħassarha, paċi profonda li xejn ma jista' jfixkilha, għalkemm kelli ngħaddi mill-provi l-iktar ħorox. Jiena ninsab fil-paċi; Alla nnifsu jrieġi kollox.
Djarju ta' Swor Fawstina – Is-6 Pitazz (par.1651-1660)